钦定古今图书集成/明伦汇编/氏族典/第080卷 > 吴琳
## 钦定古今图书集成/明伦汇编/氏族典/第080卷 > 吴琳

按《明外史陈修传》：“吴琳，黄冈人。太祖下武昌，求荆楚
名儒，以詹同荐，召为国子助教。吴元年，除浙江按察
司佥事，复入为起居注，命赍币帛求书于四方。洪武
四年，迁太常卿，进兵部尚书，典京闱乡试。六年，改吏
部尚书。逾年，乞归。帝尝遣使察之，使者潜至旁舍，一
农人坐小杌，起拔稻苗布田，貌甚端谨。使者前曰：‘此
有吴尚书者在否’？”农人敛手对曰：“琳是也。”使者以状
闻，帝为嘉叹。